অনুসন্ধানে জানা যায়, গত কয়েক দশকে মুক্তিযুদ্ধে গণহত্যার আন্তর্জাতিক স্বীকৃতি আদায়ের জন্য মুক্তিযুদ্ধ জাদুঘর, একাত্তরের ঘাতক দালাল নির্মূল কমিটিসহ বিভিন্ন সংগঠন তাদের উদ্যোগে আন্তর্জাতিক ফোরামে দাবি জানিয়ে আসছে। একাত্তরের ঘাতক দালাল নির্মূল কমিটি ২০০৭ সালে প্রথম ২৫ মার্চকে আন্তর্জাতিক গণহত্যা দিবসের স্বীকৃতি চেয়ে জাতিসংঘে চিঠি দেয়। পরে ওই চিঠির ধারাবাহিকতায় ২০১৫ সালের মার্চে জাতিসংঘ থেকে পাল্টা চিঠি দিয়ে বাংলাদেশে দিবসটি কীভাবে পালন করা হয় এবং এ-সংক্রান্ত তথ্য-উপাত্ত পাঠানোর জন্য বলা হয়েছিল। এর পরিপ্রেক্ষিতে নির্মূল কমিটির পক্ষ থেকে তখন জাতিসংঘের সংশ্নিষ্ট দপ্তরকে জানানো হয়, বাংলাদেশে এখনও দিবসটি ঘোষণা হয়নি। তবে বিভিন্ন সংগঠন ও সাধারণ মানুষ গণহত্যায় শহীদদের স্মরণে নানা কর্মসূচি পালন করে থাকে।